Me har Tripic, Zlatko Tripic

Andre omgang startet med et hjørnespark til Viking etterfulgt av kampens fjerde gule kort. Det pådro Runar Hove seg da han dro ned Kristoffer Velde som var i gang med en kontring.

Men det skulle bare ta fem minutter før Ullevaal – i hvert fall Viking-svingen – skulle eksplodere.

Først var det Benjamin Källman som ble spilt gjennom av Tripic. Finnen prøvde så å spille til en enda bedre plassert Ibrahimaj, noe han greide, via en FKH-spiller.

Ibrahimaj tok en dragning og spilte til Tripic som kom i full fart inn i boks. Kapteinen tok imot ballen og dro seg lenger inn, før han ble skubbet over ende av Mikkel Desler.

Dommer blåste og pekte på ellevemetersmerket.

Zlatko Tripic, iskald som han er, tok sats og la ballen kontrollert ned i hjørnet Helge Sandvik hoppet bort fra, og sendte med det hele Bendit-svingen til himmels og Viking i ledelsen.

Etter scoringen tok Haugesund litt over. De skapte riktignok lite, men hadde et par fine overganger som kunne ha blitt skumle for De mørkeblå.

Samtidig måtte de ta hensyn til kontringsstyrken Viking besitter. Tripic og co. var litt mer forsiktige fra timen og utover, men var ikke vanskelige å be de gangene sjansen bydde seg.

Kristoffer Løkberg gikk av med et kvarter igejn. Like før traff han godt med et field goal. Dessverre var ikke dette Super Bowl, selv om det er noen likeheter mellom de to arrangementene.

Viking prøvde å kontrollere, og greide det bra. Tiden jobbet med De mørkeblå, og mot Haugesund. Noe araberne så ut til å la seg stresse av.

Fem minutter før slutt fikk Haugesund-kaptein Christian Grindheim en kjempesjanse. Inne foran mål fikk han tid og rom, og da ballen kom stanget han den med hodet like over tverrliggeren til Iven Austbø.

Mer greide ikke Haugesund komme med. Og etter noen få minutter med tillegg, blåste dommer av og sendte Stavanger til himmels og spillerne opp for å hilse på Kongen.

Nå e me norgesmestere!